Magyarítások telepítése

A SteamOS-en feltelepített játékok "magyarítása" vagy "magyarosítása" a Windowsos telepítésnél jóval bonyolultabb, mivel a Steam OS közbülső, Windows emulációs rétegével is lehet, hogy kell dolgozni. Kétfajta magyarítás lehetséges, játéktól függően: “bemásolós” vagy “telepítős”. A letölthető állományok pedig a magyaritasok.hu oldalról tölthetőek le ingyenesen, továbbá csak gépi (!) fordítások találhatóak a gep.monster oldalon is.

Tipp: akik olvasás helyett/mellett videót szeretnek nézni: https://youtu.be/gEq-iI8ynyM (13:25-től).

## Előkészületek a telepítéshez

Bármelyik módszert követjük, az alábbi előkészületek nagyon hasznosak.

1. Váltsuk Asztal Módba a decket.
2. Tegyük láthatóvá a rejtett fájlokat
	* Indítsuk el a fájl böngészőt (Dolphin)
	* A jobb felső sarkában látható egy nagyító és egy tripla csík ikon, utóbbira kattintsunk
	* A megjelenő menüben pipáljuk be a "Show Hidden Files"-t
3. Keressük ki a telepített játékok elérési útját
	* Belső tárhelyen telepítve ez a /home/deck/.steam/steam/steamapps/common
	* SD kártyán telepítve ez a /home/deck/.wine/dosdevices/e:/steamapps/common vagy pedig direkt módon ki lehet választani a Dophin böngészőben a "Removable devices" listából.

## "Bemásolgatós" magyarítások

Ezeknél a magyarításoknál egyszerűen az útmutatót követve be kell másolnunk (adott esetben felül kell írnunk) a fájlokat az előbbiekben megkeresett játékkönyvtárba.

A letöltött magyarítást (általában tömörítve van) a fájl böngészőben a jobb gomb kattintással (bal ravasz) felugró menüben az "Extract" opcióval tudjuk kicsomagolni. Innentől már csak be kell másolni a megfelelő helyre.

## Telepítős magyarítások

Ezeknél a magyarításoknál az alábbi lépéseket kell követnünk (Asztal módban indítva, feltéve, hogy letöltöttük, és kicsomagoltuk a magyarítást).

1. Lépjünk be a Steambe asztal módban
2. Bal oldalt alul a "Játék hozzáadása" lehetőségnél válasszuk a "Nem steames játék hozzáadása lehetőséget" és jelöljük ki a magyarítás telepítő exe fájlját.
3. Az újonnan hozzáadott ikonnál menjünk a tulajdonságokhoz, majd a Kompatibilitás üzemmódban kísérleti Protont, vagy GE protont válasszunk (magyarítástól függ, melyik mit szeret), játékvezérlő beállításoknál pedig egy egér irányítást tartalmazó beállítást válasszunk (a nyers változat a "mouse only")
4. Futtassuk a telepítőt. Ha esetleg egyáltalán nem fut, elakad, próbálkozzunk másik proton verzióval.
5. Ha a játék elérési útját kéri a telepítő, akkor válasszuk ki a fentiekben leírtak alapján (ha nem lehetséges, lásd alább)
6. A telepítő elkészülte után futtassuk a játékot

### Lehetséges problémák

A telepítő nem biztos, hogy megtalálja a játék könyvtárát, vagy amikor kéri, hogy válasszuk ki, nincs rá lehetőségünk. Ez azért van, mert a Wine korlátozott hozzáférést enged csak a könyvtárstruktúrához egy Windowsos exe futtatásakor. Ekkor az alábbi a megoldás:

1. Indítsuk el asztal módban a decket.
2. A korábbiakban leírtak szerint keressük meg a játékot
3. A játék telepített fájljait tegyük át az asztalra (kivágás-beillesztés)
4. Indítsuk ismét a magyarítás telepítőt Steamből
5. Elméletileg mostmár látnia kell a telepítőnek a telepített játékot (Ha mégsem akkor: Tallózás→Legfelső fehér négyzet "/" jellel→home⁠→deck→Desktop→"Játék mappa")
6. A magyarítás telepítése után tegyük vissza a játék fájljait az eredeti helyükre

Ha nagy a játék, akkor meg lehet próbálkozni egy ún. "symlink" létrehozásával is, amely az asztalról gyakorlatilag egy shortcutként működik. Lehet, hogy ezt is látja a magyarítás telepítője (így elméletileg a 3. pont és a 6. pont kikerülhető). Ezt az alábbi módon tehetjük:

1. Az asztalon kattintsunk jobb egérgombbal (bal ravasz)
2. A "Create New" menüpontot és azon belül a "Link to File or Directory..." -t válasszuk ki
3. A felső sorban nevezzük el a shortcutot, az alsóban pedig navigáljunk el a telepített játékhoz.